
A társaságalapítás uniós jogi keretrendszere és hatása a magyar jogfejlődésre

Kulcsszavak: Európai Unió társasági joga; társasági jogi irányelvek és azok hazai jogi implementációja; szupranacionális társasági formák
A tanulmányomban feldolgozásra kerül a társasági jog, nemcsak hazai jogszabályanyaga, hanem annak uniós vonzata. Bemutatásra kerül a szabályozás fejlődése, a jogharmonizáció céljai és a digitális megoldások jelentősége. A kutatásom célja átlátható képet nyújtani egy komplex jogterületről, amely a technológiai fejlődés és az uniós jogalkotás dinamikájával szoros összefüggésben áll. Domináns szerepet játszik a jogharmonizáció, mint az uniós jogi normák vezérvonala, mely a belső piac hatékonyságának növelésére, valamint az egységes szabályozás határokon átívelő kidolgozására irányul. Központi szerepet foglal az uniós társasági jog alapvető irányelveinek bemutatása, legfőképpen a hat korábbi irányelvet kodifikáló 2017/1132 számú irányelv, valamint a 2019/1151 számú, úgynevezett digitális irányelv. Az irányelvek azonban nemcsak önmagukban, hanem a magyar joghoz való viszonyításban is vizsgálat tárgyává válnak. Ezen felül bemutatásra kerül még három szupranacionális társasági forma is, az Európai Gazdasági Egyesülés, az Európai Részvénytársaság, valamint az Európai Szövetkezet. A tanulmány relevanciáját az egyre inkább digitális térben elhelyezkedő jogalkalmazás egységesítésének és az autonómia megtartásának szembeállítása alapozza meg.



